Diari Oficial de la Generalitat Valenciana


Sumari del DOGV 4388, del 28-11-2002 (2002/13482)

DECRET 188/2002, de 19 de novembre, del Govern Valencià, pel qual es crea la Comissió per a la Coordinació, Suport i Seguiment del Procés Electoral a Corts Valencianes de 2003.
--------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2002/11/19/188/dof/vci/html**

### Dades del document

Número de DOGV
:   4388

Data del DOGV
:   28-11-2002

Secció del DOGV
:   I. DISPOSICIONS GENERALS

Número del document
:   2002/13715


Data del document
:   19-11-2002

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * Corts Valencianes
    * Comissió Interdepartamental Per A la Coordinació, Suport i Seguiment del Procés Electoral A Les Corts
    * reglament intern
    * legislació
    * organització electoral

DECRET 188/2002, de 19 de novembre, del Govern Valencià, pel qual es crea la Comissió per a la Coordinació, Suport i Seguiment del Procés Electoral a Corts Valencianes de 2003. [2002/X13127]
  
El fonament legitimador de l'exercici del poder en qualsevol societat democràtica es basa en l'existència periòdica d'eleccions lliures. En este sentit, es pot afirmar que un model de democràcia avançada i moderna exigix que estos processos electorals es despleguen amb la màxima transparència i eficàcia en tots els seus vessants, des de l'organització dels aspectes logístics o la coordinació de les diferents administracions involucrades, fins a la rapidesa en la comunicació dels resultats electorals al conjunt de la ciutadania. Tots estos objectius constituïxen, en definitiva, exigències ineludibles per a qualsevol societat del segle XXI.
  
En este context, la missió d'una administració pública que responga al seu innat caràcter servicial dels interessos generals no pot ser altra que la de garantir que el procés electoral discórrega per les vies de l'eficàcia i la coordinació. En conseqüència, el Govern Valencià ha considerat pertinent la creació d'una comissió en la qual participen els òrgans de l'administració de la Generalitat Valenciana amb competència en l'organització del procés electoral, amb l'objectiu de preparar de la manera més eficient possible els pròxims comicis autonòmics.
  
En virtut d'això, fent ús de les facultats conferides per l'article 31 de la Llei 5/1983, de 30 de desembre, de Govern Valencià, a proposta conjunta del vicepresident del Govern Valencià i del conseller de Justícia i Administracions Públiques i prèvia deliberació del Govern Valencià, en la reunió del dia 19 de novembre de 2002,
  
DECRETE
  
Article 1. Creació, adscripció i naturalesa de la comissió
  
1. Es crea la Comissió per a la Coordinació, Suport i Seguiment del Procés Electoral a Corts Valencianes de 2003, adscrita a la Presidència de la Generalitat Valenciana, amb les funcions, competències, composició i funcionament que regula el present decret.
  
2. La creació de la Comissió per a la Coordinació, Suport i Seguiment del Procés Electoral a Corts Valencianes de 2003 no implicarà cap increment de la despesa de la Generalitat Valenciana.
  
3. Esta comissió constituïx un òrgan col·legiat de la Generalitat Valenciana de caràcter impulsor, coordinador i assessor respecte de les matèries i funcions que expressament se li assignen en este decret i en la resta de la normativa que resulte d'aplicació.
  
Article 2. Competències i funcions de la comissió
  
1. Corresponen a la Comissió per a la Coordinació, Suport i Seguiment del Procés Electoral a Corts Valencianes de 2003 les funcions següents:
  
a) En l'àmbit de les seues competències, contribuir a garantir l'exercici del dret al vot dels ciutadans i la seua participació en les eleccions.
  
b) La supervisió general dels aspectes logístics del procés electoral.
  
c) La coordinació dels aspectes informàtics i de telecomunicacions de l'escrutini provisional.
  
d) Posar a disposició de les juntes electorals els mitjans personals i materials necessaris per a l'exercici de les seues funcions.
  
e) La relació institucional amb altres administracions públiques i les juntes electorals de la Comunitat Valenciana.
  
f) Proposar al Govern Valencià, per a la seua aprovació, les dietes i gratificacions corresponents als membres de les juntes electorals i al personal posat al seu servici, així com les dietes que, si fa al cas, pertoquen per als presidents i vocals de les meses electorals.
  
g) Programar, gestionar i portar a terme totes les actuacions de l'administració de la Generalitat Valenciana que garantisquen i impulsen un adequat desplegament del procés electoral.
  
h) Assessorar i proposar, si fa al cas, l'aprovació de les normes relatives a la coordinació i organització del procés electoral.
  
i) Totes les altres funcions que s'establisquen en este decret o li encomane el Govern Valencià o l'administració electoral.
  
2. Les funcions a què es referixen els apartats del número anterior s'entenen sense perjuí del règim previst en les lleis electorals per a la Junta Electoral de la Comunitat Valenciana i de les funcions i competències que corresponguen als òrgans de l'administració electoral.
  
Article 3. Composició de la comissió
  
1. La Comissió per a la Coordinació, Suport i Seguiment del Procés Electoral a Corts Valencianes de 2003 estarà composta pels membres següents:
  
a) President: el vicepresident del Govern Valencià.
  
b) Vicepresident: el conseller de Justícia i Administracions Públiques.
  
c) Vocals:
  
- El director general d'Interior, de la Conselleria de Justícia i Administracions Públiques.
  
- La directora general de Telecomunicacions i Modernització, de la Presidència de la Generalitat Valenciana.
  
- La directora general de Comunicació, de la Conselleria del Portaveu del Govern.
  
d) Secretari: el cap de l'Àrea d'Interior, de la Direcció General d'Interior.
  
2. Tots els membres dotaran la comissió del suport o la infraestructura tècnica i administrativa necessària per al seu regular funcionament.
  
3. La comissió disposarà d'una Secretaria Administrativa, que serà exercida per l'Àrea del Gabinet de Coordinació Interdepartamental, de la Subsecretaria del Secretariat del Govern i Relacions amb les Corts, de la Presidència de la Generalitat Valenciana, segons que s'establix en l'article 22.2 del Decret 109/2000, de 18 de juliol, del Govern Valencià, pel qual es va aprovar el Reglament Orgànic i Funcional de la Presidència de la Generalitat Valenciana i el de la Conselleria del Portaveu del Govern.
  
4. La comissió podrà acordar, quan els assumptes a debat ho facen necessari o convenient, l'assistència de funcionaris, tècnics o especialistes en la matèria de què es tracte, als efectes que la informen i assessoren. Estes persones tindran veu, però no vot. Per a la realització de les sessions i l'adopció dels seus acords, la comissió podrà demanar igualment informes o dictàmens tècnics d'altres comissions i òrgans administratius.
  
Article 4. Funcionament de la comissió
  
1. La constitució, la convocatòria, el règim de sessions i d'adopció d'acords i, en general, el funcionament de la Comissió per a la Coordinació, Suport i Seguiment del Procés Electoral a Corts Valencianes de 2003 s'ajustarà a allò que s'establix en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La Comissió per a la Coordinació, Suport i Seguiment del Procés Electoral a Corts Valencianes de 2003, sense perjuí del que s'establix en el paràgraf anterior, podrà aprovar normes pròpies de funcionament o de règim intern per al millor exercici de les seues atribucions. En especial, podrà preveure l'existència i regular el funcionament de grups de treball o de comissions tècniques.
  
Disposicions Finals
  
Primera. Desplegament normatiu
  
Queda facultat el vicepresident del Govern Valencià i el conseller de Justícia i Administracions Públiques per a dictar les disposicions necessàries per al compliment i desplegament d'este decret.
  
Segona. Entrada en vigor
  
El present decret entrarà en vigor el sendemà de la seua publicació en el Diari Oficial de la Generalitat Valenciana.
  
València, 19 novembre de 2002
  
El president de la Generalitat Valenciana,
  
JOSÉ LUIS OLIVAS MARTÍNEZ
  
El vicepresident del Govern Valencià,
  
JOSÉ JOAQUÍN RIPOLL SERRANO
  
El conseller de Justícia i Administracions Públiques,
  
(p.d., Decret 9/2002, de 5 de setembre, DOGV núm. 4.333),


Còpia Permalink ELI